Uznesenie Krajského súdu Nitra sp. zn. 8CoE/62/2012 z 29. 4. 2012
Uznesenie Krajského súdu Nitra z 29. apríla 2012, sp. zn. 8CoE/62/2012, ECLI:SK:KSNR:2012:4208200517.2
Súd: Krajský súd Nitra
Spisová značka: 8CoE/62/2012
ECLI: ECLI:SK:KSNR:2012:4208200517.2
Dátum vydania: 29. 4. 2012
Forma: Uznesenie
Oblasť práva: Občianske právo
Text rozhodnutia
Súd: Krajský súd Nitra Spisová značka: 8CoE/62/2012 Identifikačné číslo súdneho spisu: 4208200517 Dátum vydania rozhodnutia: 30. 04. 2012 Meno a priezvisko sudcu, VSÚ: JUDr. Mária Hušeková ECLI: ECLI:SK:KSNR:2012:4208200517.2 Uznesenie Krajský súd v Nitre v exekučnej veci oprávneného: Credit Clearing Center a.s., so sídlom Bratislava, Mlynské nivy 48, IČO: 35 839 651, zastúpený JUDr. Ing. Ľubomírom Navračičom, PhD., advokátom so sídlom Bratislava, Miletičova 21, IČO: 30 794 501, proti povinnému: H. P., nar. XX.XX.XXXX, bytom W., L. XX, o vymoženie sumy 51,11 Eur s príslušenstvom, o odvolaní povinnej proti uzneseniu Okresného súdu Komárno č. k. 8Er/31/2008-54 zo dňa 27.12.2011, jednohlasne takto r o z h o d o l : Odvolací súd napadnuté uznesenie súdu prvého stupňa p o t v r d z u j e . o d ô v o d n e n i e : Napadnutým uznesením súd prvého stupňa uložil povinnej povinnosť zaplatiť súdny poplatok za konanie o námietkach proti exekúcii vo výške 66 Eur v lehote 15 dní od právoplatnosti tohto uznesenia. Svoje rozhodnutie súd prvého stupňa odôvodnil s poukazom na položku č. 13 písm. b/ Sadzobníka súdnych poplatkov zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov s tým, že ak sa poplatok nezaplatí, bude ho súd vymáhať. Proti rozhodnutiu súdu prvého stupňa podala včas odvolanie povinná. Namietala, že nie je si vedomá povinnosti zaplatenia súdneho poplatku, nemá vedomosť o dlhoch v prospech oprávneného, ktoré rozhodnutie je dávno premlčané. Krajský súd v Nitre ako súd odvolací (§ 10 ods. 1 OSP) prejednal odvolaním napadnuté rozhodnutie súdu prvého stupňa, ako aj konanie, ktoré mu predchádzalo podľa § 212 ods. 1 a § 214 ods. 2 OSP a dospel k záveru, že napadnuté uznesenie súdu prvého stupňa je potrebné potvrdiť ako vecne správne podľa § 219 ods. 1 OSP. Podľa § 1 ods. 1 zákona č. 71/1992 o súdnych poplatkoch a poplatku za výpis z registra trestov súdne poplatky (ďalej len "poplatky") sa vyberajú za jednotlivé úkony alebo konanie súdov, ak sa vykonávajú na návrh a za úkony orgánov štátnej správy súdov a prokuratúry (ďalej len "poplatkový úkon") uvedené v sadzobníku súdnych poplatkov a poplatku za výpis z registra trestov (ďalej len "sadzobník"), ktorý tvorí prílohu tohto zákona. Podľa § 2 ods. 1 písm. a/ cit. zákona poplatníkom je navrhovateľ poplatkového úkonu, ak je podľa sadzobníka ustanovený poplatok z návrhu. Podľa § 5 ods. 1 písm. h/ cit. zákona poplatková povinnosť vzniká v ostatných prípadoch nadobudnutím právoplatnosti rozhodnutia súdu, ktorým sa povinnosť zaplatiť poplatok uložila v súvislosti s rozhodnutím vo veci samej. Podľa § 8 ods. 4 cit. zákona ostatné poplatky sú splatné do troch dní po nadobudnutí právoplatnosti rozhodnutia, ktorým sa uložila povinnosť zaplatiť poplatok, alebo ktorým sa schválil zmier. Podľa Položky č. 13 písm. b/ sadzobníka súdnych poplatkov cit. zákona za konanie súdu o námietkach proti exekúcii vykonávanej podľa zákona Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov 6% z vymáhaného nároku, najmenej 66 eur, najviac 16.596,50 eura. Z obsahu spisu odvolací súd zistil, že exekučné konanie začalo dňa 21.12.2007, kedy bol súdnemu exekútorovi doručený návrh na vykonanie exekúcie na základe exekučného titulu - platobného rozkazu, ktorý vydal Okresný súd Komárno, č.k. 15Rob 1460/97 zo dňa 02.12.1997, ktorý nadobudol právoplatnosť a vykonateľnosť dňa 20.12.1997. Súd prvého stupňa dňa 23.01.2008 udelil súdnemu exekútorovi JUDr. Dušanovi Noskovičovi poverenie na vykonanie exekúcie. Súd prvého stupňa uznesením č.k. 8Er/31/2008-19 zo dňa 17.03.2009 vyhovel návrhu oprávneného a poveril vykonaním exekúcie súdneho exekútora JUDr. Štefana Šviderského a zároveň zamietol návrh súdneho exekútora JUDr. Dušana Noskoviča zo dňa 13.03.2009 na priznanie odmeny a náhrady hotových výdavkov vo výške 282,48 Eur. Krajský súd v Nitre uznesením č.k. 15CoE/80/2009-41 zo dňa 16.09.2009 potvrdil v napadnutej zamietajúcej časti uznesenie súdu prvého stupňa. Povinná doručila poverenému súdnemu exekútorovi dňa 05.12.2011 námietky proti vyššie uvedenej exekúcii s poukazom na skutočnosť, že právo priznané právoplatným rozhodnutím - platobným rozkazom je premlčané, keď premlčacia doba uplynula dňa 20.12.2007. Súd prvého stupňa uznesením č. k. 8Er/31/2008-57 zo dňa 23.2.2012 vyhovel námietkam povinnej. Odvolací súd v danej právnej veci dospel k záveru, že napadnuté uznesenie súdu prvého stupňa je vecne správne s poukazom na ustanovenia § 1 ods. 1, § 2 ods. 1 písm. a/, § 5 ods. 1 písm. h/, § 8 ods. 4 a položky 13 písm. b/ Sadzobníka súdnych poplatkov Zák. č. 71/1992 Zb. o súdnych poplatkoch a poplatku za výpis z registra trestov v znení neskorších predpisov. V zmysle vyššie citovaných zákonných ustanovení vznikla povinnej v danej právnej veci povinnosť zaplatiť súdny poplatok za konanie o námietkach proti exekúcii vo výške 66 Eur v zmysle napadnutého uznesenia súdu prvého stupňa. Odvolací súd nevzhliadol dôvody na vyhovenie odvolaniu odvolateľky, keďže v spojení so zaplatením súdneho poplatku za konanie o námietkach proti exekúcii sa nedomáhala oslobodenia od súdnych poplatkov. Odvolací súd poznamenáva, že obsahu spisu nevyplýva taká skutočnosť, ktorá by bránila povinnej navrhnúť exekučnému súdu, aby priznal povinnej náhradu trov exekučného konania od oprávneného ako účastníka exekučného konania. S poukazom na vyššie uvedené dôvody odvolací súd napadnuté uznesenie súdu prvého stupňa potvrdil podľa § 219 ods.1 OSP ako vecne správne. Poučenie: Proti tomuto uzneseniu odvolanie nie je prípustné.

